รัฐบาล เร่งแก้ปัญหาฝุ่นละออง โดยมีแนวคิดยกระดับเป็นวาระแห่งชาติ หลังส่งผลกระทบต่อคนไทยทั้งประเทศ
โฆษกประจำสำนักนายกรัฐมนตรี เปิดเผย รัฐบาลเร่งแก้ปัญหาฝุ่นละออง โดยมีแนวคิดยกระดับเป็นวาระแห่งชาติ หลังส่งผลกระทบต่อคนไทยทั้งประเทศ แต่ต้องพิจารณาอย่างรอบคอบ ขณะที่วันที่ 2 กุมภาพันธ์นี้ นายกรัฐมนตรี เตรียมลงพื้นที่ตรวจราชการที่สวนจตุจักรนายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมือง ปฎิบัติหน้าที่โฆษกประจำสำนักนายกรัฐมนตรี กล่าวถึงปัญหาฝุ่นละอองขนาดเล็ก ว่าวันนี้รัฐบาลไม่ได้นิ่งนอนใจ ได้เร่งรัดให้หน่วยงานที่เกี่ยวข้องร่วมกันหามาตรการแก้ไขปัญหา ทั้งระยะสั้น กลางและระยะยาว ซึ่งเวลานี้ปัญหาดังกล่าวไม่ได้มีเฉพาะพื้นที่กรุงเทพมหานครและปริมณฑล แต่ในต่างจังหวัด เช่น ภาคเหนือ ก็เคยเกิดปัญหา แต่ด้วยความร่วมมือจากภาครัฐ ประชาชนและเอกชน ที่ช่วยกันลดต้นเหตุ ทำให้ปัญหาบรรเทาลงได้ สำหรับปัญหานี้รัฐบาลมีแนวคิดที่จะยกเป็นวาระแห่งชาติ เพราะปัญหาที่ส่งผลกระทบต่อคนไทยในภาพรวมทั้งประเทศ แต่จะต้องมีการพิจารณามาตรการต่างๆ อย่างรอบคอบ โดยรัฐบาลจะแก้ไขปัญหาเองไม่ได้ ต้องอาศัยความร่วมมือร่วมใจจากทุกภาคส่วนด้วย แต่ขณะเดียวกันรัฐบาลได้เร่งรณรงค์และมีมาตรการแก้ปัญหาอย่างต่อเนื่อง เพื่อให้เกิดผลกระทบน้อยที่สุด อย่างไรก็ตามยังมีแนวคิดที่จะให้ข้าราชการบางส่วนทำงานอยู่ที่บ้านนายพุทธิพงษ์ ยังเปิดเผยว่า ในวันเสาร์ที่ 2 กุมภาพันธ์นี้ นายกรัฐมนตรีมีกำหนดการที่จะลงพื้นที่ตรวจราชการและติดตามปัญหาในพื้นที่สวนจตุจักรด้วย